钦定古今图书集成/理学汇编/文学典/第061卷 > 李建勋
## 钦定古今图书集成/理学汇编/文学典/第061卷 > 李建勋

按马令《南唐书》本传：“建勋，字致尧，南平王德诚之子。
初，德诚守润州，秉烛夜出，候者以闻，而徐温疑其有
变，徙镇江州。德诚犹不自安，乃遣建勋入谒温。温见
之，叹曰：‘有子如是，非恶人也’！以女妻之。建勋起家为
金陵巡官。徐温卒，知询代镇，而建勋仍佐幕府。及知
询被征，寮属皆受谴，建勋独自全。烈祖出镇金陵，以”
为副使，预禅代之计，拜中书侍郎、平章事。元宗即位，
东官官属稍稍侵权，罢建勋为抚州节度使，召拜司
空，乃营亭榭于锺山，适意泉石。累表乞骸骨，以司徒
致仕，赐号锺山公。先是，宋齐丘退居青阳，号九华先
生，未几一征而起，时论薄之。建勋年齿未衰，时望方
重，或谓曰：“公未及老，无大疾苦。”遽有“是命，欲复为九
华先生耶？”建勋曰：“平生常笑宋公轻出处，吾岂敢违
素心。自知非寿考者，欲求数年闲适尔。”因为诗以见
志曰：“桃花流水须相信，不学刘郎去又来。”建勋博览
经史，民情政体，无不详练。惜乎怯而无断，未尝忤旨，
故虽有蕴藉，而卒不得行。其为诗，少时犹浮靡，晚年
颇清淡平易，见称于时。保大十年卒。临卒，顾谓门人
曰：“吾死，敛以布素，旷野深瘗，任民耕辟，不须封树。”暨
甲戌之役，公卿茔域，越人发掘殆尽，而独建勋以不
知葬所，获免。

按陆游《南唐书李德诚传》：“德诚子建勋，字致尧，少好
学，能属文，尤工诗。德诚在润州，尝秉烛夜出，候者以
告，义祖疑有变，徙江州。德诚犹虑谗间，遣建勋入谒，
义祖见之释然，妻建勋以女，所谓广德公主也。建勋
家世将相，又娶于徐氏，为其国贵游。然杜门不预世
事，所与交皆寒畯，裘马取具而已。烈祖镇金陵，用为”
副使，预禅代之策。拜中书侍郎、同平章事，加左仆射，
监修国史，领滑州节度使。自开国至昇元，五年犹辅
政，比他相最久。烈祖鉴吴之亡，由权在大臣，意颇忌
之。而建勋无引退意。会建议政事当更张者，且言“事
大体重，不可自臣下出，请以中旨行之。”烈祖虽从之，
未有命也。建勋遽命舍人草制，给事中常梦锡劾奏
建勋擅造制书，归怨于上。烈祖得奏，适会本意，乃降
制放还私第。广德公主刚果有智，入谓烈祖曰：“吾父
亡恙时，兄亦尝求见与李郎书，今何见负？”烈祖曰：“此
自国事，各与李郎骨肉之情，固无间也。”召见，慰勉焉。
未几复相。元宗嗣立，以开国勋劳，又联姻戚，尊遇之，
与宋齐、丘埒每谓为史馆而不名。听朝之暇，多开延
英殿，召公卿议当世事，人皆欣然望治。建勋独谓所
亲曰：“上宽仁大度，优于先帝，但性习未定，宜得方正
之士，朝夕献替。不然，恐未必能守先朝基业也。”出为
抚州节度使。建州之役，诸将无复纪律，建勋请官，出
金帛赎俘掠，还其家，见听。及出师平湖南，国人相贺，
建勋独以为忧，曰：“祸始于此矣。”召拜司空，称疾乞骸
骨，以司徒致仕，赐号锺山公。营别墅于山中，放意泉
石。或谓之曰：“公未老，又无大疾恙，遽为此举，欲复为
九华先生耶？”建勋曰：“吾平生笑宋公轻出处，何至效
之！自知不寿，欲求数年闲。适尔疾革，遗令曰：‘时事如
此，吾得全归，幸矣。勿封树立碑，贻他日毁’”断之祸。保
大十年五月卒，赠太保，谥曰靖。及南唐亡，公卿冢墓
鲜不发者，惟建勋不知葬所。宋齐丘当国，深忌同列，
少所推逊，然独称建勋曰：“李相清谈，不待润色，自成
文章。”

按《江表志》：冯延鲁、陈觉出师闽中，征督军粮，急于星
火。建勋以诗寄延鲁曰：“粟多未必为全计，师老须防
有援兵。”既而福州之军，果为越人所败，归取司空，累
表致政，自称锺山公，诏授司徒，不起。时学士汤悦致
状贺之，建勋以诗答曰：“司空犹不作，那敢作司徒。幸
有山公号，如何不见呼。”

按《湘山野录》：“李建勋罢相江南，出镇豫章，一日与宾
僚游东山，各事宽履轻衫，携酒肴，引步于渔溪樵坞
间，遇佳处则饮。忽平田间一茅舍，有儿童诵书声，相
君携策就之，乃一老叟，教数村童，叟惊悚，离席改容趋谢而翔，雅有体，气调潇洒，丞相爱之，遂觞于其庐，
置之客右，叟亦不敢辄谈。李以晚渴，连食数梨，宾僚”
有曰：此不宜多食，号为五脏刀斧。叟窃笑。丞相曰：“先
生之哂，必有异闻。”叟谢曰：“小子愚贱，偶失容于钧重，
然实无所闻。”李坚质之，仍胁以巨觥，曰：“无说则沃之。”
叟不得已，问说者，曰：“敢问刀斧之说有稽乎？”曰：“举世
尽云，必有其稽。”叟曰：“见《鹖冠子》所谓‘五脏刀斧者，非
所食之梨，乃离别之离尔’。”盖言人之别离，戕伐胸怀，
甚若刀斧。遂就架取一小策，振拂以呈丞相，乃鹖冠
子也。检之如其说，李特加重。